ออมสินรับเละเงินไหลเข้าหลังกม.คุ้มเงินฝากมีผล
ออมสินยิ้มร่า เงินฝาก 6 เดือนแรกทะลักกว่า 1.3 แสนล้าน
22 ส.ค. 2554

ออมสินยิ้มร่า เงินฝาก 6 เดือนแรกทะลักกว่า 1.3 แสนล้าน 
เตรียมพร้อมรับมือหลัง พ.ร.บ.คุ้มครองเงินฝากมีผลบังคับใช้ 
นายพิศิษฐ์ เสรีวิวัฒนา รองผู้อำนวยการธนาคารออมสิน กลุ่มการตลาด เปิดเผยว่า ขณะนี้ธนาคารออมสินเตรียมแผนรองรับการให้บริการหลัง พ.ร.บ.คุ้มครองเงินฝากมีผลบังคับใช้ ซึ่งคาดว่าในอนาคตจะมีประชาชนเข้ามาใช้บริการธนาคารออมสินมากขึ้น 
ในปีนี้ธนาคารจะทยอยติดตั้งครื่องเอทีเอ็มอีก 1,500 เครื่อง รวมเป็น 3,800 เครื่องทั่วประเทศ ขยายสาขาเพิ่มอีก 120 สาขา รวมเป็นเกือบ 900 สาขาทั่วประเทศ 
สำหรับแผนระดมเงินฝากในช่วง 6 เดือนแรกของปีนี้ ปรากฏว่าทำได้สูงกว่าเป้าหมาย สามารถระดมเงินฝากได้กว่า 1.2-1.3 แสนล้านบาท จากเป้าหมายทั้งปีที่ตั้งไว้ที่ 1.4 แสนล้านบาท 
ด้านแผนครึ่งปีหลังจะเน้นเรื่องการระดมเงินฝากเพื่อรองรับการปล่อยสินเชื่อปกติและสินเชื่อตามนโยบายรัฐบาล รวมถึงการปล่อยกู้ให้รัฐวิสาหกิจ รวมถึงการเพิ่มผลิตภัณฑ์เพื่อเป็นทางเลือกในการออมเงินให้กับประชาชน และน่าจะมีการออกสลากเพิ่มอีก 1 ชุด จากที่ออกมาแล้ว 2 ชุด คือ สลากออมสินพิเศษ 5 ปี และ 3 ปี ซึ่งในแต่ละชุดสามารถระดมเงินฝากจากประชาชนได้ไม่น้อยกว่า 1 แสนล้านบาท